Narodnjaci, međutim, tvrde da su i Čačić i Pusić stavili do znanja kolegama iz vrha Vlade da će HNS biti protiv takvog zakona. U HNS-u, su razočarani činjenicom da se u uvođenje poreza na nekretnine išlo bez pristanka njihove stranke. Ovaj zakon, naime, kako tumače narodnjaci, u većoj mjeri zadire u biračko tijelo HNS-a, nego ono SDP-ovo, pa bi tim više bilo bitno da se uzme u obzir njihov stav. Umjesto toga, vele, ignorirala su se njihove rezerve tom zakonu, za koja kažu da sežu sve od dogovora o koalicijskom programu. A obzirom na još težu gospodarsku situaciju, oprez bi bio još logičniji, drže u HNS-u.

Nekoliko sati prije izjave Milanke Opačić, predsjednik Sabora i Glavnog odbora SDP-a Josip Leko tako je rekao kako raskola između SDP-a i HNS-a nema, te kako su u demokratskim društvima javna rasprava i različitost mišljenja vrijednost. »Bit će sve u redu«, dodao je Leko. Šef koalicijskog HSU-a, Silvano Hrelja, je priču o krizi vlasti nazvao »šupljom i burom u čaši vode« i »spletom nesretnih okolnosti«. Štoviše, makar se iz njegove reakcije u petak dalo iščitati da je protiv novog poreza, jučer je jasno rekao da HSU nikad nije ustvrdio tako nešto.

Unatoč uvjeravanjima da nema krize u vlasti, jasno je da je nemoguće očekivati da će odnosi između dvije najjače stranke vladajuće koalicije nakon ovog žestokog javnog sukoba biti isti kao prije.

– Radi se o nerazumnom zakonu ministra Linića koji govori o tome da je privatna imovina građana i državna imovina. Navješćuje se oduzimanje naše imovine ako građani ne budu plaćali porez, prokomentirao predstavljeni porez na nekretnine Darinko Kosor, predsjednik izvanparlamentarnog HSLS-a, dodajući kako poziva ministra Linića da učini samo ono što mu je naložio Milanović – da zamijeni komunalnu naknadu s porezom na nekretnine. Kosor je čak najavio moguće skupljanje potpisa za referendum u vezi poreza na nekretnine. – Trebao je biti porez na imovinu za bogate, pa na enormne zarade banaka, ali je koalicija odustala od toga pa su sada htjeli oporezivati obične građane koji više ne mogu izdržati. Drago mi je zato što je HNS ovako reagirao i odbija porez na nekretnine, ali je šteta što se odustalo od poreza na bogate, komentirao je pak Branko Hrg, predsjednik oporbenog HSS-a.

– Jako smo razočarani ovakvim iznenadnim ponašanjem HNS-a. Gotovo nitko iz SDP-a nije javno govorio da bi Čačić trebao otići iz Vlade kad je u Mađarskoj uvjetno osuđen. Naročito ga je štitio premijer i to unatoč činjenici da je pretežni dio javnosti smatrao da se Čačić već tada morao povući, što je, naravno, bio ogroman teret za Vladu i sve nas. Ali, eto, čim je Čačić podnio ostavku pokazao je da kod njega nema niti minimalno lojalnosti prema koalicijskoj Vladi koje je bio član, a kamoli da bi nam bio zahvalan što smo ga tako dugo podržavali. Unatoč tome što je Hrvatska u teškoj gospodarskoj krizi, situacija za našu Vladu nije toliko nepovoljna. Generali su se iz Haaga vratili kući, Gotovina javno nastupa kako bismo samo mogli poželjeti. HDZ je u katastrofalnim problemima jer je jasno da se niti ti njihovi novi ljudi ne razlikuju od starih, što je vidljivo iz Brkićevog slučaja koji je kopirao svoj diplomatski rad. Kritike prema porezu na nekretnine bitno su otupile nakon Linićeve prezentacije budući su građani počeli shvaćati da nam nije namjera udariti na njihov standard. No, Čačiću i HNS-u sve to nije važno i odlučili su, iz tko zna kakvog razloga, otvoriti ovaj spor u koaliciji, to je nevjerojatna politička autodestrukcija, ozlojeđeno komentira naš sugovornik iz vrha SDP-a.





Nove okolnosti

U SDP-u smatraju da će sasvim nove okolnosti nastupiti s odlaskom Čačića u zatvor i to je jedan od razloga zašto prije nego što se to ne dogodi neće donositi nikakve odluke u vezi s porezom na nekretnine.

A što će biti sa samim porezom?

– Ide u javnu raspravu. Bit će to jedno razdoblje mrcvarenja, odugovlačenja. Postoji metafora o tome kako skuhati živu žabu. Ako je stavite u vruću vodu, iskočiti iz lonca. Međutim, ako žabu počnete kuhati u hladnoj vodi koju postupno zagrijavate, ona će se skuhati. Tako ćemo mi postupiti s porezom na nekretnine. Nema razloga za nikakvu žurbu, strpljivo ćemo o objašnjavati što želimo, spremni smo saslušati sve primjedbe. Na kraju ćemo vidjeti što s tim porezom, ali izgledi da on bude uveden svakako su veći ako stvari nećemo lomiti preko koljena, kažu u SDP-u.